### NN 104/2025 (18.7.2025.), Pravilnik o uvjetima za dobivanje dopuštenja za obavljanje poslova na zaštiti i očuvanju kulturnih dobara

MINISTARSTVO KULTURE I MEDIJA

1462

Na temelju članka 106. stavka 8. Zakona o zaštiti i očuvanju kulturnih dobara (»Narodne novine«, broj 145/24) ministrica kulture i medija, uz prethodnu suglasnost ministra nadležnog za gospodarstvo, donosi

PRAVILNIK

O UVJETIMA ZA DOBIVANJE DOPUŠTENJA ZA OBAVLJANJE POSLOVA NA ZAŠTITI I OČUVANJU KULTURNIH DOBARA

I. OPĆE ODREDBE

Članak 1.

(1) Ovim se Pravilnikom utvrđuju uvjeti za dobivanje dopuštenja za obavljanje poslova na zaštiti i očuvanju kulturnih dobara prema Zakonu o zaštiti i očuvanju kulturnih dobara.

(2) Dopuštenje iz stavka 1. ovoga članka izdaje se fizičkim osobama radi utvrđivanja stručne osposobljenosti za obavljanje poslova zaštite i očuvanja kulturnih dobara utvrđenih ovim Pravilnikom, osim za slučajeve kada je stručna osposobljenost fizičkih osoba već utvrđena u smislu članka 6. stavka 1. ovoga Pravilnika stjecanjem stručnog zvanja za obavljanje konzervatorsko-restauratorskih poslova.

(3) Nadležno tijelo u smislu ovoga Pravilnika je Ministarstvo kulture i medija, područni konzervatorski uredi i područne konzervatorske službe na području kojih se kulturno dobro nalazi, a za područje grada Zagreba Gradski zavod za zaštitu spomenika kulture i prirode.

Članak 2.

(1) Poslovi zaštite i očuvanja kulturnog dobra iz članka 1. stavka 1. ovog Pravilnika koji se obavljaju na temelju dopuštenja su:

1. konzervatorsko-restauratorska istraživanja invazivnim metodama s izradom elaborata istraživanja na nepokretnom ili pokretnom kulturnom dobru

2. izvođenje konzervatorsko-restauratorskih radova na kulturnom dobru prema užoj specijalnosti

3. izrada konzervatorskih elaborata za nepokretno kulturno dobro

4. izrada arhitektonskog snimka postojećeg stanja te idejnog rješenja, idejnog, glavnog i izvedbenog projekta za radove na nepokretnom kulturnom dobru.

(2) Za pojedini posao zaštite i očuvanja kulturnih dobara iz stavka 1. ovoga članka, može se utvrditi uže područje specijalnosti dopuštenih radova sukladno utvrđenoj osposobljenosti podnositelja zahtjeva, osim ako ovim Pravilnikom nije drugačije određeno.

(3) Uže specijalnosti iz stavka 2. ovoga članka za konzervatorsko-restauratorske radove utvrđuju se sukladno pravilniku kojim se uređuju stručna zvanja za obavljanje konzervatorsko-restauratorskih poslova na zaštiti i očuvanju kulturnih dobara te uvjeti i način njihova stjecanja.

(4) Poslovi zaštite i očuvanja kulturnih dobara za koje nije predviđeno izdavanje dopuštenja prema stavku 1. i 2. ovoga članka, izvođač radova na kulturnom dobru može obaviti, ako je pribavljeno odobrenje za izvođenje radova od nadležnog tijela sukladno članku 47. Zakona o zaštiti i očuvanju kulturnih dobara.

Članak 3.

(1) Dopuštenje za izradu arhitektonskog snimka postojećeg stanja, idejnog rješenja, idejnog, glavnog i izvedbenog projekta iz članka 2. stavka 1. točke 4. ovog Pravilnika, izdaje se za radove na pojedinačno zaštićenom nepokretnom kulturnom dobru, visoko valoriziranim građevinama unutar zaštićene kulturno-povijesne cjeline te za radove na kulturnom dobru unutar zaštićene kulturno-povijesne cjeline upisane u Listu svjetske baštine ili Listu ugrožene svjetske baštine.

(2) Za poslove iz članka 2. stavka 1. točke 4. ovoga Pravilnika dopuštenjem se utvrđuju uže specijalnosti za izradu arhitektonskog snimka postojećeg stanja i arhitektonskog projekta i za poslove istraživanja stanja nosive konstrukcije i projekata nosive konstrukcije.

(3) Za obavljanje poslova iz članka 2. stavka 1. točke 4. ovoga Pravilnika koji mogu utjecati na nosivu konstrukciju nepokretnog kulturnog dobra, a posebno prilikom izrade projekata strojarske instalacije i elektro instalacije, mora se osigurati rad ovlaštenih arhitekata i ovlaštenih inženjera građevinarstva za nosive konstrukcije koji imaju dopuštenje sukladno ovom Pravilniku, a što mora biti razvidno iz izrađene dokumentacije.

Članak 4.

(1) Stručna osposobljenost fizičke osobe za obavljanje poslova iz članka 1. stavka 2. ovoga Pravilnika utvrđuje se prema odgovarajućem obrazovanju i iskustvu stečenom u radu na kulturnim dobrima.

(2) Fizička osoba koja obavlja registriranu djelatnost stručno je osposobljena za obavljanje poslova iz članka 2. stavka 1. točke 1. ovoga Pravilnika:

– ako ima završen konzervatorsko-restauratorski studij određene specijalnosti, dvije godine je surađivala na poslovima za koje traži dopuštenje tijekom kojeg vremena je u skladu s pravilima struke obavila najmanje tri konzervatorsko-restauratorska posla, ili

– ako ima studij uže specijalnosti, dvije godine je surađivala na poslovima za koje traži dopuštenje tijekom kojeg vremena je u skladu s pravilima struke obavila najmanje tri konzervatorsko-restauratorska posla.

(3) Fizička osoba koja obavlja registriranu djelatnost stručno je osposobljena za obavljanje poslova iz članka 2. stavka 1. točke 2. ovoga Pravilnika ako ima stečeno stručno zvanje sukladno pravilniku kojim se uređuju stručna zvanja za obavljanje konzervatorsko-restauratorskih poslova na zaštiti i očuvanju kulturnih dobara te uvjeti i način njihova stjecanja, osim ako ovim Pravilnikom nije drugačije uređeno.

(4) Fizička osoba je stručno osposobljena za obavljanje poslova iz članka 2. stavka 1. točke 3. ovoga Pravilnika ako ima odgovarajuće obrazovanje i dvije je godine surađivala na poslovima za koje traži dopuštenje tijekom kojeg vremena je u skladu s pravilima struke obavila/izradila najmanje tri cjelovita posla.

(5) Fizička osoba je stručno osposobljena za obavljanje poslova iz članka 2. stavka 1. točke 4. ovoga Pravilnika ako je upisana u nadležnu komoru arhitekata ili komoru inženjera građevinarstva te ako je kao ovlaštena osoba bila suradnik na izradi dokumentacije za najmanje tri cjelovita posla za radove na nepokretnom kulturnom dobru.

(6) Strane fizičke i pravne osobe smatraju se stručno osposobljenima za obavljanje poslova iz članka 2. stavka 1. ovoga Pravilnika ako podnesu dokaze o stručnoj osposobljenosti ovjerene od nadležnog tijela za kulturnu baštinu države članice Europske unije ili trećih država u kojoj imaju poslovni nastan, kao i mišljenje navedenog nadležnog tijela o do sada izvedenim radovima na kulturnim dobrima.

II. IZDAVANJE DOPUŠTENJA

Članak 5.

Dopuštenje za obavljanje poslova na zaštiti i očuvanju kulturnih dobara iz članka 2. stavka 1. ovog Pravilnika izdaje se fizičkoj osobi ako su ispunjeni uvjeti koji se odnose na stručnu osposobljenost, osim u slučaju iz članka 6. stavka 1. ovoga Pravilnika.

Članak 6.

(1) Fizička osoba u smislu ovog Pravilnika ima dopuštenje za obavljanje konzervatorsko-restauratorskih poslova određene uže specijalnosti iz članka 2. stavka 1. točke 2. ovoga Pravilnika ako ima stručno zvanje za obavljanje konzervatorsko-restauratorskih poslova stečeno prema Zakonu o zaštiti i očuvanju kulturnih dobara ili Zakonu o muzejima te je upisana u Upisnik specijaliziranih fizičkih osoba koje imaju dopuštenje za obavljanje poslova na zaštiti i očuvanju kulturnih dobara (u daljnjem tekstu: Upisnik).

(2) Na fizičku osobu koja je obavljala ili obavlja poslove predviđene člankom 2. stavkom 1. točkama 1. i 2. ovoga Pravilnika suprotno zakonskoj zabrani takmičenja s poslodavcem koji je pravna osoba kojoj je osnivač ili suosnivač Republika Hrvatska, jedinica lokalne i područne (regionalne) samouprave ili koja je obavljala ili obavlja navedene poslove kao neregistriranu djelatnost suprotno zakonu kojim se uređuje zabrana obavljanja neregistrirane djelatnosti, primjenjuje se članak 16. ovog Pravilnika.

Članak 7.

(1) Pravna osoba u smislu ovog Pravilnika može obavljati poslove iz članka 2. stavka 1. točaka 1. do 4. ovoga Pravilnika ako za obavljanje registrirane djelatnosti osigura rad fizičke osobe iz članka 5. ovoga Pravilnika odnosno ako za obavljanje konzervatorsko-restauratorskih poslova određene uže specijalnosti osigura rad fizičke osobe iz članka 6. stavka 1. ovoga Pravilnika.

(2) Odredba stavka 1. ovoga članka primjenjuje se i na obrtnika koji osigura rad fizičke osobe iz članka 5. i članka 6. stavka 1. ovoga Pravilnika, za slučaj kada obrtnik kao fizička osoba nema za te poslove dopuštenje u smislu ovoga Pravilnika.

Članak 8.

(1) U slučajevima izvanrednih događaja koji mogu dovesti u opasnost kulturna dobra, fizička i pravna osoba koja obavlja poslove na zaštiti i očuvanju kulturnih dobara je dužna hitno djelovati i na traženje nadležnoga tijela, u okviru svojih mogućnosti, staviti mu na raspolaganje zaposlenike i opremu u cilju otklanjanja opasnosti za kulturna dobra.

(2) Fizička i pravna osoba iz stavka 1. ovoga članka dužna je dostaviti izjavu iz Priloga II. koji je sastavni dio ovog Pravilnika, kojom se obvezuje na provođenje mjera iz stavka 1. ovog članka.

Članak 9.

(1) Zahtjev za izdavanje dopuštenja iz Priloga I. koji je sastavni dio ovog Pravilnika, podnosi se na odgovarajućim obrascima koji su dostupni na mrežnim stranicama ministarstva nadležnog za kulturu: www.min-kulture.hr/dopuštenje za obavljanje poslova na zaštiti i očuvanju kulturnih dobara.

(2) Popunjeni obrazac podnositelj dostavlja potpisan u tiskanome obliku s obrazloženjem zahtjeva i svim prilozima na adresu: Ministarstvo kulture i medija, Zagreb, Runjaninova 2, odnosno e-adresu pisarnica@min-kulture.hr.

Članak 10.

(1) Radi utvrđivanja uvjeta za obavljanje poslova na zaštiti i očuvanju kulturnih dobara ministar nadležan za kulturu imenuje Stručno povjerenstvo za utvrđivanje uvjeta za obavljanje poslova na zaštiti i očuvanju kulturnih dobara (u daljnjem tekstu: Stručno povjerenstvo) od pet članova, od kojih je jedan predsjednik, te njihove zamjenike.

(2) Četiri člana Stručnog povjerenstva iz stavka 1. ovoga članka imenuju se iz redova stručnjaka iz područja poslova navedenih u članku 2. stavku 1. ovog Pravilnika, s time da je jedan član obvezno iz redova stručnjaka za poslove izrade idejnog rješenja, idejnog, glavnog, izvedbenog projekta za radove na nepokretnom kulturnom dobru, a jedan član iz reda pravne struke.

(3) Administrativne i tehničke poslove za Stručno povjerenstvo obavlja ministarstvo nadležno za kulturu uključujući i pripremu materijala za rad Stručnog povjerenstva.

(4) Stručno povjerenstvo donosi poslovnik o svojem radu.

Članak 11.

(1) Stručno povjerenstvo iz članka 10. ovoga Pravilnika zatražit će o podnesenom zahtjevu mišljenje nadležnoga tijela na području kojega se nalazi kulturno dobro na kojemu je podnositelj zahtjeva obavljao poslove suradnika, osim ako se radi o utvrđivanju stručne osposobljenosti strane fizičke osobe koja nije radila na području Republike Hrvatske.

(2) Mišljenje iz stavka 1. ovoga članka daje se za najmanje tri izvedena posla, a s obzirom na njihovu složenost i obim te izvedenost prema pravilima struke.

(3) Ako Stručno povjerenstvo ocijeni potrebnim, zatražit će dodatnu dokumentaciju.

(4) Stručno povjerenstvo može po potrebi obaviti očevid u cilju utvrđivanja izvedbe konzervatorsko-restauratorskih radova u skladu s pravilima struke propisanih ovim Pravilnikom i/ili imenovati izvjestitelja za područje uže specijalnosti.

Članak 12.

(1) Na temelju prijedloga Stručnog povjerenstva ministarstvo nadležno za kulturu donosi rješenje o dopuštenju za obavljanje poslova na zaštiti i očuvanju kulturnih dobara sukladno ovom Pravilniku.

(2) Kada Stručno povjerenstvo utvrdi da podnositelj zahtjeva ne ispunjava uvjete propisane ovim Pravilnikom, ministarstvo nadležno za kulturu će rješenjem odbiti izdavanje dopuštenja.

(3) Na temelju izvršnog rješenja iz stavka 1. ovoga članka te rješenja o upisu na temelju stečenog stručnog zvanja sukladno Zakonu o zaštiti i očuvanju kulturnih dobara i Zakonu o muzejima, ministarstvo nadležno za kulturu izvršit će po službenoj dužnosti upis fizičke osobe u Upisnik u kojemu će se evidentirati za koje je poslove fizička osoba dobila dopuštenje.

Članak 13.

(1) Upisnik vodi ministarstvo nadležno za kulturu u elektroničkom obliku i objavljuje se na mrežnim stranicama.

(2) Upisnik je javan.

(3) Upisnik sadrži:

– ime i prezime fizičke osobe

– adresu

– OIB

– stručno zvanje, uža specijalnost

– poslove zaštite i očuvanja kulturnog dobra za koje je utvrđena stručna osposobljenost fizičke osobe

– broj i datum izdavanja rješenja

– broj dopuštenja

– izmjene, dopune, ukidanje dopuštenja.

(4) Dokumentacija na temelju koje je izvršen upis u Upisnik pohranjuje se i čuva u izvorniku u ministarstvu nadležnom za kulturu, sukladno propisima kojima se uređuje zaštita arhivskog gradiva.

Članak 14.

(1) Fizička osoba koja je upisana u Upisnik iz članka 13. ovoga Pravilnika, dužna je o svakoj promjeni glede ispunjavanja uvjeta propisanih ovim Pravilnikom pisano obavijestiti ministarstvo nadležno za kulturu u roku od osam dana od nastanka promjene radi unošenja izmjena u Upisnik.

(2) Na temelju obavijesti iz stavka 1. ovoga članka Stručno povjerenstvo će odlučiti o valjanosti dopuštenja, a ako ocijeni da više ne postoje uvjeti propisani ovim Pravilnikom, predložit će ministarstvu nadležnom za kulturu donošenje rješenja kojim će utvrditi nepostojanje uvjeta za obavljanje određenih poslova na zaštiti i očuvanju kulturnih dobara.

(3) Na temelju izvršnog rješenja iz stavka 2. ovoga članka ministarstvo nadležno za kulturu izvršit će brisanje fizičke osobe odnosno obavljanje određenih poslova iz Upisnika.

Članak 15.

(1) Fizička osoba kojoj je ministarstvo nadležno za kulturu izdalo dopuštenje, dužna je poslove zaštite i očuvanja kulturnog dobra obavljati sukladno Zakonu o zaštiti i očuvanju kulturnih dobara i propisima donesenim na temelju toga Zakona, a posebno:

– pravovremeno prethodno izvijestiti nadležno tijelo o početku radova na kulturnom dobru

– postupati u skladu s posebnim uvjetima zaštite kulturnog dobra

– postupati u skladu s odobrenjem nadležnog tijela kojim se određuje vrsta radova, investitor, izvođač radova, kao i službena osoba nadležnog tijela koja obavlja nadzor provedbe radova

– postupati u skladu s uputama i upozorenjima službene osobe nadležnog tijela koja obavlja nadzor provedbe radova

– dostaviti dokumentirano izvješće nadležnom tijelu o izvršenim radovima.

(2) Nadležno tijelo vodi evidenciju radova koje je fizička osoba iz stavka 1. ovoga članka obavljala, a koja sadrži podatke koji se odnose na radove na kulturnom dobru, njihovom početku i završetku, podnesenom izvješću izvođača radova i provedbi nadzora nad radovima.

III. UKIDANJE DOPUŠTENJA

Članak 16.

(1) Na prijedlog nadležnog tijela ili inspektora zaštite kulturnih dobara ministarstvo nadležno za kulturu ukinut će fizičkoj osobi izdano dopuštenje za obavljanje određenih poslova zaštite i očuvanja kulturnog dobra ako:

– postupa protivno odredbama Zakona o zaštiti i očuvanju kulturnih dobara i pravilnika donesenih na temelju toga Zakona

– postupa protivno mjerama zaštite i očuvanja kulturnog dobra i/ili izdanim posebnim uvjetima zaštite

– tijekom izvođenja radova i zahvata ošteti kulturno dobro

– ne postupa sukladno odredbama članka 15. stavka 1. ovoga Pravilnika

– se utvrdi da poslove za koje joj je izdano dopuštenje ne obavlja sukladno pravilima struke, zbog čega je nastala šteta na kulturnom dobru

– je protiv nje pokrenut kazneni postupak zbog oštećenja ili uništenja kulturnog dobra

– je obavljala ili obavlja poslove predviđene člankom 106. stavkom 1. Zakona o zaštiti i očuvanju kulturnih dobara i ovim Pravilnikom bez odobrenja za zahvate na kulturnom dobru Ministarstva

– se naknadno utvrdi da podaci na temelju kojih je izdano dopuštenje nisu istiniti

– se naknadno promijene uvjeti na temelju kojih je izdano dopuštenje, odnosno ako fizička osoba kojoj je izdano dopuštenje prestane ispunjavati propisane uvjete

– je obavljala ili obavlja poslove predviđene člankom 106. stavkom 1. Zakona o zaštiti i očuvanju kulturnih dobara i ovim Pravilnikom kao neregistriranu djelatnost suprotno zakonu kojim se uređuje zabrana obavljanja neregistrirane djelatnosti.

(2) Fizička osoba kojoj je ukinuto dopuštenje za obavljanje poslova na zaštiti i očuvanju kulturnih dobara odnosno za koju je utvrđeno da ispunjava pretpostavke za ukidanje dopuštenja za obavljanje poslova na zaštiti i očuvanju kulturnih sukladno članku 106. stavku 3. Zakona o zaštiti i očuvanju kulturnih dobara, brisat će se iz Upisnika.

IV. TROŠKOVI POSTUPKA

Članak 17.

(1) Članovi Stručnog povjerenstva i njihovi zamjenici te izvjestitelji koji nisu zaposlenici ministarstva nadležnog za kulturu te ustanova u kulturi kojima je osnivač Republika Hrvatska, imaju pravo na naknadu za rad u Stručnom povjerenstvu.

(2) Naknada se određuje po održanoj sjednici.

(3) Visinu naknade utvrđuje ministarstvo nadležno za kulturu.

(4) Posebne troškove postupka u svezi s izdavanjem dopuštenja snosi podnositelj zahtjeva uključujući i troškove očevida koji se obavlja izvan mjesta u kojem je sjedište Stručnog povjerenstva.

V. PRIJELAZNE I ZAVRŠNE ODREDBE

Članak 18.

Postupci započeti do stupanja na snagu ovoga Pravilnika nastavit će se i dovršiti prema odredbama Pravilnika o uvjetima za dobivanje dopuštenja za obavljanje poslova na zaštiti i očuvanju kulturnih dobara (»Narodne novine«, broj 98/18 i 119/23).

Članak 19.

(1) Fizičke osobe koje su stekle stručno zvanje za izvođenje konzervatorsko-restauratorskih radova na kulturnom dobru do stupanja na snagu ovoga Pravilnika, podnose Ministarstvu kulture i medija, Upravi za zaštitu kulturne baštine zahtjev za upis stručnog zvanja u Upisnik specijaliziranih fizičkih osoba koje imaju dopuštenje za obavljanje poslova na zaštiti i očuvanju kulturnih dobara.

(2) Osobe koje prema Pravilniku o uvjetima za dobivanje dopuštenja za obavljanje poslova na zaštiti i očuvanju kulturnih dobara (»Narodne novine«, broj 98/18 i 119/23) imaju dopuštenje za obavljanje poslova na zaštiti i očuvanju kulturnih dobara bez vremenskog ograničenja i upisane su u Upisnik specijaliziranih fizičkih osoba koje imaju dopuštenje za obavljanje poslova na zaštiti i očuvanju kulturnih dobara, zadržavaju dopuštenje za obavljanje poslova na zaštiti i očuvanju kulturnih dobara do ukidanja dopuštenja prema odredbama Zakona o zaštiti i očuvanju kulturnih dobara i ovoga Pravilnika.

(3) Fizičke osobe koje imaju dopuštenje za obavljanje poslova na zaštiti i očuvanju kulturnih dobara za poslove za koje više nije propisano dopuštenje, brisat će se iz Upisnika.

Članak 20.

Zaposlenici Hrvatskog restauratorskog zavoda kojima je stručno zvanje dodijeljeno rješenjem Ministarstva kulture na temelju odredbi Pravilnika o stručnim zvanjima u konzervatorsko-restauratorskoj djelatnosti te uvjetima i načinu njihova stjecanja (»Narodne novine«, broj 56/03, 3/06 i 54/07) i Pravilnika o stručnim zvanjima u konzervatorsko-restauratorskoj djelatnosti te uvjetima i načinu njihova stjecanja (»Narodne novine«, broj 59/09, 117/12 i 57/13) smatraju se stručno osposobljenima prema ovom Pravilniku te imaju pravo podnijeti Ministarstvu kulture i medija, Upravi za zaštitu kulturne baštine zahtjev za upis stručnog zvanja u Upisnik specijaliziranih fizičkih osoba koje imaju dopuštenje za obavljanje poslova na zaštiti i očuvanju kulturnih dobara.

Članak 21.

Stupanjem na snagu ovoga Pravilnika prestaje važiti Pravilnik o uvjetima za dobivanje dopuštenja za obavljanje poslova na zaštiti i očuvanju kulturnih dobara (»Narodne novine«, broj 98/18 i 119/23).

Članak 22.

Ovaj Pravilnik stupa na snagu osmoga dana od objave u »Narodnim novinama«.

Klasa: 612-08/25-01/1530
 Urbroj: 532-02-03/1-25-1
 Zagreb, 3. srpnja 2025.

Ministrica
 dr. sc. Nina Obuljen Koržinek, v. r.

PRILOG I.

OBRAZAC ZAHTJEVA ZA IZDAVANJE DOPUŠTENJA ZA OBAVLJANJE POSLOVA NA ZAŠTITI I OČUVANJU KULTURNIH DOBARA

|  |  |
| --- | --- |
| 1. Ime i prezime |  |
| 2. Osobni identifikacijski broj/identifikacijski broj u zemlji nastana |  |
| 3. Adresa prebivališta/boravišta, kontakt telefon |  |
| 4. Podaci o upisu u odgovarajući registar, upisnik ili drugu evidenciju (pravni oblik registrirane djelatnosti) |  |
| 5. Dokaz o stečenom obrazovanju | preslik svjedodžbe/ diplome |
| 6. Podatak o stečenom stručnom zvanju u konzervatorsko-restauratorskoj djelatnosti |  |
| 7. Strane fizičke osobe podnose dokaze o stručnoj osposobljenosti ovjerene od nadležnog tijela za kulturnu baštinu države članice Europske unije u kojoj imaju poslovni nastan, kao i podatke o do sada izvedenim radovima na kulturnim dobrima | unos/privitak odgovarajućih dokumenata, prevedenih na hrvatski jezik |
| 8. Vrsta poslova za koje se zahtjev podnosi prema članku 2. stavku 1. točkama 1., 3. i/ili 4. ovoga Pravilnika |  |
| 9. Područje uže specijalnosti |  |
| 10. Popis obavljenih poslova na kulturnim dobrima |  |
| 11. Izjava o poduzimanju potrebnih mjera iz članka 8. Pravilnika |  |
| Datum podnošenja zahtjeva | Potpis podnositelja zahtjeva |

Napomena: Ovaj obrazac se dostavlja Ministarstvu kulture i medija u elektroničkom obliku s prilozima te u tiskanom obliku s prilozima.

PRILOG II.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ime i prezime fizičke osobe, adresa, tvrtka pravne osobe i obrtnika te njihovo sjedište)

MINISTARSTVO KULTURE I MEDIJA
 UPRAVA ZA ZAŠTITU KULTURNE BAŠTINE
 Zagreb, Runjaninova 2

|  |  |
| --- | --- |
| Predmet: | Izjava o poduzimanju potrebnih mjera iz članka 8. Pravilnika o uvjetima za dobivanje dopuštenja za obavljanje poslova na zaštiti i očuvanju kulturnih dobara |

Sukladno odredbi članka 8. stavka 1. Pravilnika o uvjetima za dobivanje dopuštenja za obavljanje poslova na zaštiti i očuvanju kulturnih dobara, obvezujem se poduzimati propisane mjere, te izjavljujem kako slijedi:

Ovom Izjavom obvezujem se organizirati obavljanje poslova na zaštiti i očuvanju kulturnih dobara uz primjenu mjera potrebnih za sigurnost kulturnih dobara na kojima se izvode radovi, te poduzeti odgovarajuće mjere za sprječavanje oštećivanja ili drugih oblika devastacije kulturnog dobra, kao i odgovarajuće mjere za sprječavanje krađa i drugog protupravnog postupanja, a u slučaju izvanrednih događaja koji mogu dovesti u opasnost kulturna dobra hitno ću djelovati i staviti na raspolaganje svoj rad i opremu te zaposlenike u cilju otklanjanja opasnosti za kulturna dobra, u okviru svojih mogućnosti.

U \_\_\_\_\_\_\_\_\_\_\_, \_\_\_\_\_\_\_\_\_\_ godine. \_\_\_\_\_\_\_\_\_\_\_\_\_\_\_\_\_

(potpis fizičke osobe/
 odgovorne osobe)